LV Eiropas Savienības Oficiālais Vēstnesis L 85/10

PADOMES VIENOTĀ RĪCĪBA 2007/185/KĀDP

(2007. gada 19. marts)

par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai

EIROPAS SAVIENĪBAS PADOME,

ņemot vērā Līgumu par Eiropas Savienību, un jo īpaši tā 14. pantu,

tā kā:

(1) Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (turpmāk – “ES Stratēģija”), kuras III nodaļā iekļauti pasākumi, kas paredzēti, lai apkarotu tādu ieroču izplatīšanu.

(2) ES Stratēģijā uzsvērta Ķīmisko ieroču konvencijas (CWC) un Ķīmisko ieroču aizliegšanas organizācijas (OPCW) būtiskā nozīme no ķīmiskiem ieročiem brīvas pasaules izveidē. Īstenojot šo stratēģiju, ES ir apņēmusies strādāt, lai panāktu galveno atbruņošanās un neizplatīšanas līgumu un nolīgumu, tostarp CWC vispārēju ievērošanu. ES Stratēģijas mērķi papildina mērķus, ko īsteno OPCW, ņemot vērā tās atbildību par CWC īstenošanu.

(3) Padome 2004. gada 22. novembrī pieņēma Vienoto rīcību 2004/797/KĀDP par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (1). Pēc tam, kad Vienotā rīcība 2004/797/KĀDP zaudēja spēku, Padome 2005. gada 12. decembrī pieņēma Vienoto rīcību 2005/913/KĀDP par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (2), kas zaudēja spēku vienu gadu pēc tās pieņemšanas.

(4) Kopš 2005. gada, kad sāka īstenot ES vienotās rīcības OPCW darbību atbalstam, 14 valstis ir parakstījušas un ratificējušas CWC, palielinot OPCW dalībvalstu skaitu līdz 181.

(5) Šāda intensīva un mērķtiecīga ES palīdzība OPCW ir jāturpina saistībā ar ES Stratēģijas III nodaļas aktīvu īstenošanu. Pasākumi saistībā ar CWC vispārēju pieņemšanu būtu jāturpina un tie būtu jāpielāgo to valstu pieaugošajam skaitam, kas ir CWC puses. Papildus minētajām darbībām būtu jāveic jaunas darbības, lai atbalstītu īpašus OPCW vadītus projektus, kuru mērķis ir CWC pilnīga īstenošana, un pastiprinātu starptautisku sadarbību ķīmisku darbību jomā.

(6) Komisijai būtu jāuztic pārraudzīt ES ieguldījuma pareizu īstenošanu,

IR PIEŅĒMUSI ŠO VIENOTO RĪCĪBU.

1. pants

1. Lai varētu tūlīt un praktiski piemērot dažus ES Stratēģijā paredzētos elementus, Eiropas Savienība atbalsta OPCW darbības, kuru mērķis ir:

— veicināt CWC vispārēju pieņemšanu,

— atbalstīt to, ka valstis, kas ir CWC puses, pilnībā to īsteno,

— īstenot starptautisku sadarbību ķīmisku darbību jomā – kā papildu pasākumus CWC īstenošanai,

— atbalstīt sadarbības sistēmas izveidi starp ķīmijas rūpniecības pārstāvjiem, OPCW un valsts iestādēm saistībā ar OPCW 10. gadskārtu.

2. OPCW projekti, kas atbilst ES Stratēģijas pasākumiem, ir projekti ar mērķi:

— sniegt atbalstu CWC, veicot darbības reģionālā, apakšreģionālā un divpusējā līmenī, kas izstrādātas, lai palielinātu OPCW dalībvalstu skaitu,

— sniegt stabilu tehnisku atbalstu valstīm, kas ir CWC puses, kuras to lūdz, lai tajās izveidotu attiecīgas efektīvi funkcionējošas valsts iestādes – piešķirot dotācijas, lai palielinātu spējas un pieņemtu valsts īstenošanas pasākumus, kā paredzēts CWC,

— stiprināt valstu, kas ir CWC puses, spējas reaģēt un izstrādāt palīdzības un aizsardzības programmas pret ķīmiskajiem ieročiem,

— izveidot brīvi pieejamu datubāzi, lai valsts iestāžu un nozares pārstāvjiem būtu iespējas viegli noteikt ķīmiskās vielas, kas ir iekļautas ķīmisko vielu sarakstā CWC pielikumā,

— stiprināt starptautisku sadarbību ķīmisku darbību jomā, lai palīdzētu valstīm, kas ir CWC puses, attīstīt spējas CWC īstenošanai ķīmisku darbību jomā,

— atbalstīt OPCW Rūpniecības un aizsardzības foruma sagatavošanu saistībā ar OPCW 10. gadskārtu,

— atbalstīt ķīmisko ieroču iznīcināšanas vietu (CWDF) un/vai CWDF būvvietu apmeklējumus, lai apzinātu panākumus un ieguldīto darbu, tiecoties ievērot pagarinātos iznīcināšanas termiņus.

Minēto projektu sīki izstrādāts apraksts ir izklāstīts pielikumā.

2. pants

1. Finanšu atsauces summa, kas vajadzīga, lai īstenotu septiņus 1. panta 2. punktā uzskaitītos projektus, ir EUR 1 700 000, ko segs no Eiropas Savienības 2007. gada vispārējā budžeta.

2. Izdevumus, ko finansē ar 1. punktā paredzēto summu, pārvalda saskaņā ar Eiropas Kopienas procedūrām un noteikumiem, kurus piemēro Eiropas Savienības vispārējam budžetam, taču nekāds iepriekšējs finansējums nepaliek Kopienas īpašumā.

3. Komisija pārrauga 1. punktā minētā ES ieguldījuma pienācīgu īstenošanu. Tā šajā nolūkā noslēdz finansēšanas nolīgumu ar OPCW, tajā paredzot nosacījumus ES ieguldījuma izmantojumam dotāciju veidā. Noslēdzamajā finansēšanas nolīgumā paredz, ka OPCW jānodrošina ES ieguldījuma publiskums atbilstīgi ieguldījuma apjomam.

4. Komisija cenšas noslēgt 3. punktā minēto nolīgumu, cik drīz vien iespējams pēc šīs vienotās rīcības stāšanās spēkā. Tā dara Padomei zināmu informāciju par jebkādām grūtībām šajā procesā, kā arī finansēšanas nolīguma noslēgšanas datumu.

3. pants

1. Prezidentvalsts, kam palīdz ģenerālsekretārs/Augstais pārstāvis (ĢS/AP), ir atbildīga par šīs vienotās rīcības īstenošanu. Komisiju iesaista pilnībā.

2. Vienotās rīcības 1. panta 2. punktā minēto projektu tehnisko īstenošanu uztic OPCW Tehniskajam sekretariātam (turpmāk – “Tehniskais sekretariāts”), par šā uzdevumu veikšanu atbild prezidentvalsts, un to pārrauga ĢS/AP. ĢS/AP šajā nolūkā slēdz atbilstīgu nolīgumu ar Tehnisko sekretariātu.

4. pants

1. Prezidentvalsts, kam palīdz ĢS/AP, ziņo Padomei par šīs vienotās rīcības īstenošanu. Komisiju iesaista pilnībā, un tā sniedz informāciju par 1. panta 2. punktā minēto projektu īstenošanas finansiālajiem aspektiem.

2. Informācija, kas minēta 1. punktā, ir balstīta uz regulāriem ziņojumiem, kas jānodrošina Tehniskajam sekretariātam.

5. pants

Šī vienotā rīcība stājas spēkā tās pieņemšanas dienā.

Tās zaudē spēku 18 mēnešus pēc 2. panta 3. punktā minētā finansēšanas nolīguma noslēgšanas.

6. pants

Šo vienoto rīcību publicē Eiropas Savienības Oficiālajā Vēstnesī.

Briselē, 2007. gada 19. martā Padomes vārdā — priekšsēdētājs Horst SEEHOFER

(1) OV L 349, 24.11.2004., 63. lpp.

(2) OV L 331, 17.12.2005., 34. lpp.

PIELIKUMS

ES atbalsts Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai

1. Mērķis un apraksts

Vispārējais mērķis: atbalstīt Ķīmisko ieroču konvencijas (CWC) vispārēju pieņemšanu un jo īpaši veicināt valstu, kas nav CWC puses (gan parakstītājvalstu, gan citu valstu), pievienošanos CWC un tās ratificēšanu, un atbalstīt valstis, kas ir CWC puses, tās pilnīgā īstenošanā.

Apraksts: ES palīdzība un Ķīmisko ieroču aizliegšanas organizācijai (OPCW) galvenokārt attieksies uz šādām jomām, ko valstis, kas ir CWC puses, ir atzinušas par tādām, kurās ir vajadzīga steidzama rīcība:

— veicināt CWC vispārēju pieņemšanu,

— atbalstīt to, ka valstis, kas ir CWC puses, pilnībā to īsteno,

— īstenot starptautisku sadarbību ķīmisku darbību jomā – kā papildu pasākumus CWC īstenošanai,

— atbalstīt sadarbības sistēmas izveidi starp ķīmijas rūpniecības pārstāvjiem, OPCW un valsts iestādēm saistībā ar OPCW 10. gadskārtu.

Projekti, kas minēti 2. punktā, saņems ES atbalstu. Ar ES finansējumu segs tikai tos izdevumus, kas konkrēti attiecas uz projektu īstenošanu. Turklāt visu preču, darbu vai pakalpojumu iepirkumu veiks OPCW.

2. Projektu apraksts

2.1. Projekts Nr. 1 – CWC vispārēja pieņemšana

Projekta mērķis

Panākt vispārēju pievienošanos CWC, aktīvi veicinot valstu, kas nav CWC puses, pievienošanos CWC un tās ratifikāciju, un sniegt atbalstu valstīm, kas ir CWC puses, tās pilnīgā un efektīvā īstenošanā.

Projekta rezultāti/veicamās darbības

— Dalības paplašināšana CWC, veicinot un atbalstot to atlikušo 14 valstu, kas nav CWC puses (1), iespējami drīzu pievienošanos tai,

— pastiprināti reģionālie tīkli (iesaistot attiecīgas reģionālas un apakšreģionālas organizācijas ar mērķi veicināt vispārēju pievienošanos, kā arī efektīvu CWC īstenošanu valstu mērogā),

— paaugstināta informētība par CWC, tās noteikumiem un valstu, kas ir CWC puses, ieguvumiem, izmantojot reģionālas, apakšreģionālas un divpusējas programmas, kā arī valstu, kas nav CWC puses, līdzdalība OPCW pasākumos, piemēram, mācību kursos, darba grupās un semināros par CWC īstenošanu.

Projekta apraksts

a) Reģionāla CWC darba grupa Vidusjūras baseina un Tuvo Austrumu valstīm: Seminārs par CWC Vidusjūras baseina un Tuvo Austrumu valstīm, kas nav CWC puses (norises vieta tiks precizēta, divas līdz trīs dienas 2007. gada otrajā ceturksnī). Šajā seminārā turpinās darbu, kas ir iesākts līdzīgos pasākumos Maltā (2004. gadā), Kiprā (2005. gadā), Itālijā (2006. gadā) un Ziemeļāfrikā (2007. gadā). Tāmērķis būs paplašināt informētību par CWC un tās ietekmi uz reģionālo stabilitāti un starptautisko mieru un drošību. Dalībniekus no tām reģiona valstīm, kas nav CWC puses, sponsorēs. OPCW Tehniskais sekretariāts (turpmāk – “Tehniskais sekretariāts”) var arī sponsorēt tādus pārstāvjus no valstīm, kas ir CWC puses, kā arī reģionālām un apakšreģionālām organizācijām (piemēram, Arābu valstu līgas), kuri strādātu par konsultantiem. Uzaicinās vienu vai divus vieslektorus no ES, lai sniegtu dalībniekiem informāciju par ES ierosmēm, kas attiecas uz masu iznīcināšanas ieroču (MII) neizplatīšanu un atbruņošanos, par Eiropas un Vidusjūras baseina valstu partnerattiecību politikas un drošības aspektiem un ES īstenotiem eksporta kontroles pasākumiem. Kopējās paredzamās izmaksas – EUR 56 478

b) Divpusējas vizītes/programmas Tehniskais sekretariāts sadarbībā ar ES prezidentvalsti pastiprinās mērķtiecīgu divpusēju pieeju un programmas attiecībā uz konkrētām valstīm, kas nav CWC puses. Vajadzības gadījumā apmeklējuma grupā būs ES pārstāvji. i) divas līdz trīs divpusējas vizītes uz Āfrikas valstīm, kas nav CWC puses. Katra vizīte ilgs divas līdz trīs dienas. Vizītē dosies ne vairāk kā piecas personas no Tehniskā sekretariāta. Sūtīt konsultantus lūgs tikai vissvarīgākajām Tehniskā sekretariāta nodaļām vai filiālēm. ii) divas līdz trīs divpusējas vizītes uz Tuvo Austrumu valstīm, kas nav CWC puses. Katra vizīte ilgs divas līdz trīs dienas. Vizītē dosies ne vairāk kā četras personas no Tehniskā sekretariāta. Sūtīt konsultantus lūgs tikai vissvarīgākajām nodaļām vai filiālēm. iii) divas līdz trīs divpusējas vizītes uz Latīņamerikas un Karību jūras reģiona valstīm, kas nav CWC puses. Vizītē dosies ne vairāk kā četras personas no Tehniskā sekretariāta. Sūtīt konsultantus lūgs tikai vissvarīgākajām nodaļām vai filiālēm. iv) viena līdz divas divpusējas vizītes uz Āziju. Vizītē dosies ne vairāk kā četras personas no Tehniskā sekretariāta. Sūtīt konsultantus lūgs tikai vissvarīgākajām nodaļām vai filiālēm. Kopējās paredzamās izmaksas – EUR 88 435 Divpusējos pasākumos attiecībā uz šīm valstīm varētu iekļaut valsts mēroga darba grupas un seminārus, lai paaugstinātu informētību par CWC un veicinātu ratifikāciju un pievienošanos. Jāuzsver, ka galīgais lēmums par šādu divpusēju pasākumu rīkošanu būs atkarīgs no labvēlīgas notikumu attīstības minētajās valstīs, kā arī no to sagatavotības līmeņa.

1. projekta kopējās paredzamās izmaksas: EUR 144 913

2.2. Projekts Nr. 2 – CWC īstenošana attiecīgajās valstīs

2.2.1. Attiecīgu iestāžu izveide un to efektīva darbība attiecīgajās valstīs, valstu īstenošanas pasākumu pieņemšana un to administratīvo pasākumu pieņemšana, kas vajadzīgi saskaņā ar CWC VII pantā paredzētajām saistībām, un precīzu deklarāciju iesniegšana saskaņā ar VI pantu

Projekta apraksts

Projekts veicinās pastāvīgos centienus uzlabot attiecīgu valsts iestāžu darbību un pieņemt atbilstīgus īstenošanas pasākumus, sniedzot palīdzību visos ar CWC saistītos jautājumos, īpaši uzsverot juridiskus un tehniskus aspektus, lai palīdzētu valstīm, kas ir CWC puses, kuras to lūdz, pildīt VII pantā paredzētās saistības – izmantojot divpusējas vizītes vai citus piemērotus līdzekļus. Šādu palīdzību sniegs OPCW personāla eksperti/konsultanti, vajadzības gadījumā pieaicinot ES ekspertus. Katra vizīte ilgs apmēram piecas darbadienas. Parasti katrā vizītē dosies trīs eksperti. Katras vizītes ilgumu un personu skaitu katrā izbraukuma grupā noteiks katrā gadījumā atsevišķi – atbilstīgi prasībām attiecībā uz palīdzību, kas jāsniedz finansiāli visizdevīgākajā veidā. Citos gadījumos palīdzību sniegs, piešķirot finansējumu to valstu, kas ir CWC puses, kuras to lūdz, ekspertu vizītēm uz Tehnisko sekretariātu, lai konsultētos un veiktu praktisku darbu ar attiecīgajām Tehniskā sekretariāta amatpersonām. Katra šāda vizīte arī ilgs apmēram piecas darbadienas un parasti katrā vizītē dosies trīs eksperti no valsts.

Turklāt ES finansēs paplašinātu vizīšu programmu uz Āfriku, lai palīdzētu Āfrikas valstīm, kas ir CWC puses, pildīt to saistības, kas paredzētas VII pantā.

Kopējās paredzamās izmaksas: EUR 225 498

2.2.2. Dotācijas, ko piešķir attiecīgu valstu iestādēm, lai atbalstītu iespēju paplašināšanas centienus valsts mēroga darbībām, kas vajadzīgas CWC īstenošanai

Projekta apraksts

Dotācijas, ko piešķir valstu īstenošanas darbību finansēšanai apmēram 10 noteiktās valstu iestādēs, nepārsniedzot EUR 10 000 apjomu katrai.

Īpašās jomas, attiecībā uz kurām valstis, kas nav CWC puses, tuvākajā laikā varēs pieprasīt palīdzību, ietver finansējumu šādiem mērķiem:

— CWC tulkošana un publicēšana attiecīgajā valsts valodā, un, ja tā atšķiras no kādas no CWC valodām, tādu pieņemto tiesību aktu un noteikumu publicēšana un izplatīšana, ar kuriem izveido valsts iestādes biroju,

— honorāri juristiem, kas izstrādā attiecīgo valstu tiesību aktus attiecībā uz īstenošanu,

— valsts informatīvie kursi attiecīgo valsts aģentūru personālam un ražošanas nozares pārstāvjiem par dažādu CWC noteikumu īstenošanu. Tajos var iekļaut informatīvus iepazīstināšanas seminārus šādu ministriju vadošajam personālam: ārlietu, tieslietu, aizsardzības, iekšlietu, rūpniecības un tirdzniecības; muitas iestādēm un rūpniecības apvienībām,

— apmācības visām ieinteresētajām pusēm par to, kā noteikt un sniegt ziņas par deklarējamām iekārtām, CWC reģistrētām ķīmiskām vielām, importu un eksportu, kas attiecas uz CWC.

Šīs dotācijas nebūs paredzētas algu izmaksai.

Atļaujas piešķiršanas mehānisms

Lai izraudzītu valstu iestādes un piedāvātos konsultantus, izveidos atļaujas piešķiršanas mehānismu, kurā tiks iesaistīti pārstāvji no ES prezidentvalsts, Augstā pārstāvja personīgā pārstāvja masu iznīcināšanas ieroču neizplatīšanas jautājumos biroja, Komisijas dienestiem un Tehniskā sekretariāta.

Atlases kritēriji

To valsts iestāžu izvēli, kuras saņems dotācijas, veiks, balstoties uz rūpīgi noteiktiem kritērijiem, tostarp apliecinājumu šo iestāžu spējai panākt kvantitatīvi novērtējamus sasniegumus CWC noteikumu īstenošanā un saskaņā ar katras valsts individuālo rīcības plānu, kas izstrādāts divpusējas palīdzības vizītes laikā.

Ar atļaujas piešķiršanas mehānisma starpniecību pārbaudīs, vai valstu iestāžu dotāciju pieprasījumi atbilst kritērijiem (konkrēti attiecībā uz iespēju paplašināšanas centieniem CWC īstenošanai valstī, pārskatāmību, priekšizpēti un stabilitāti), pirms iesniegs ieteikumus Padomes kompetentajām iestādēm. Dotācijām būtu jāveicina, lai turpmākajos gados attiecīgi izraudzītās valsts iestādes kļūtu par autonomām struktūrām.

Lai saņemtu šādas dotācijas, saņēmējām valsts iestādēm būs jāiesniedz OPCW ar šo dotāciju palīdzību sasniedzamie kvantitatīvie mērķi, kā arī precīzs to īstenošanas grafiks. Līgumā paredzēs, ka saņēmējas valsts iestādes pienākums būs regulāri informēt Tehnisko sekretariātu par savām darbībām. Dotācijas izmaksās pa daļām, un katru nākamo daļu izmaksās pēc sasniegtā izvērtēšanas. Tehniskais sekretariāts sniegs ES vajadzīgo informāciju par saņēmēju valstu, kas ir CWC puses, sasniegto, kā arī finanšu pārskatu par to, kā katra saņēmēja valsts, kas ir CWC puse, ir izmantojusi finansējumu.

Kopējās paredzamās izmaksas: EUR 100 000

2.2.3. Valsts iestāžu un muitas iestāžu dalība vienā vai vairākās tehniskās sanāksmēs Hāgā vai citur par CWC noteikumiem par pārvedumiem

Projekta apraksts

Grūtības, kas rodas valstīm, kas ir CWC puses, apkopojot uzticamus datus par CWC reģistrēto ķīmisko vielu importu un eksportu un lai iesniegtu precīzus paziņojumus OPCW, un grūtības, kas valstu ierobežoto spēju dēļ rodas, pārraugot CWC reģistrēto ķīmisko vielu tirdzniecību, ietekmē OPCW pārbaudes režīma efektivitāti un OPCW neizplatīšanas mērķu sasniegšanu.

Tehniskais sekretariāts cenšas risināt minētās problēmas, galveno uzmanību pievēršot šādiem jautājumiem:

— valsts – un jo īpaši muitas – iestāžu ieinteresēto personu iepazīstināšana ar CWC tiesību aktu prasībām, lai paplašinātu CWC neizplatīšanas mērķus,

— īpašu sanāksmju rīkošana muitas iestādēm, kur sniegtu tehnisku informāciju par importa un eksporta procedūru labāku pārvaldi, lai noregulētu CWC reģistrēto ķīmisko vielu tirdzniecību,

— attiecīgu ķīmisko vielu noteikšana, lai efektīvi pārraudzītu CWC reģistrēto ķīmisko vielu tirdzniecību un ļautu apmainīties ar valstu un reģionālo pieredzi, īstenojot CWC noteikumus par pārsūtīšanu,

— informācijas izplatīšana par ES ierosmēm un palīdzības darbībām, lai pārraudzītu CWC reģistrētās ķīmiskās vielas,

— izpratne par praktiskajiem šķēršļiem un problēmām, kuras jāpārvar dažādu reģionu un apakšreģionu muitas iestādēm, lai pārraudzītu CWC reģistrēto ķīmisko vielu tirdzniecību,

— labākas izpratnes un sadarbības veicināšana starp attiecīgo valsts iestāžu ieinteresētajām personām, lai pārraudzītu CWC reģistrēto ķīmisko vielu importu un eksportu un sniegtu attiecīgos datus,

— sinerģiju veicināšana starp dažādiem starptautiskiem režīmiem, kurus uzdots pārraudzīt muitas iestādēm, un apakšreģionālu apspriežu un sadarbības forumu izveide, lai efektīvi īstenotu CWC prasības.

Tehniskais sekretariāts organizēs trīs apakšreģionu sanāksmes Dienvidaustrumāzijai, Dienvidāfrikas Attīstības kopienai un Austrumeiropas valstīm. Ar šīm sanāksmēm Tehniskais sekretariāts centīsies uzsvērt vajadzību visām līgumslēdzējām valstīm īstenot pasākumus, kas palīdzētu sasniegt CWC mērķus saistībā ar ieroču neizplatīšanu. Turklāt ikgadējā valstu iestāžu reģionālā sanāksmē GRULAC koncentrēsies uz vajadzību pēc efektīvas mijiedarbības starp valstu iestādēm un muitas iestādēm.

To valstu skaits, kas apmeklē apakšreģionālās sanāksmes, svārstās no septiņām līdz desmit. No katras valsts, kas ir CWC puse, valsts iestādes un muitas iestādēm ir aicināti piedalīties divi pārstāvji. OPCW šādām sanāksmēm sponsorē arī cilvēkresursus ar attiecīgu specializāciju.

Kopējās paredzamās izmaksas: EUR 183 466

2.2.4. Censties informēt parlamentāriešus par CWC prasību valstīm pieņemt visaptverošus īstenošanas tiesību aktus

Projekta mērķis

Veicināt īstenošanas tiesību aktu pieņemšanu dalībvalstīs.

Projekta apraksts

Tehniskais sekretariāts centīsies vērsties pie parlamentiem dažādos OPCW pārstāvētos ģeogrāfiskos reģionos, lai informētu tos par to, cik būtiski ir pieņemt CWC valstu īstenošanas tiesību aktus.

Šai nolūkā Tehniskais sekretariāts Āzijā un Latīņamerikā centīsies organizēt divas īpašas reģionāla līmeņa parlamentāriešu sanāksmes.

Turklāt informēšanas darbs turpināsies Starpparlamentu savienības asamblejās.

Šis lūgums ir izteikts, balstoties uz to īstenošanas tiesību aktu projektu skaitu, ko paredzēts izskatīt valstu parlamentos 2007.–2008. gadā. Tikai trešdaļai OPCW dalībvalstu ir visaptveroši īstenošanas tiesību akti.

Kopējās paredzamās izmaksas: EUR 167 769

2. projekta kopējās paredzamās izmaksas: EUR 676 733

2.3. Projekts Nr. 3 – Starptautiska sadarbība ķīmisku darbību jomā

Analītisko iemaņu attīstības kurss

Projekta mērķis

Palīdzēt valstīm, kas ir CWC puses, attīstīt spējas īstenot CWC ķīmisku darbību jomā saskaņā ar CWC XI pantu.

Būtībā šis projekts pievēršas spēju radīšanai, sniedzot atbalstu analītiskajām laboratorijām, nodrošinot mācības ar CWC saistīto ķīmisko vielu paraugu ņemšanas un analīzes jomā.

Projekta rezultāti/veicamās darbības

— Palīdzēt kvalificētiem CWC dalībvalstu ķīmiķiem analītiķiem paplašināt pieredzi un praktiskās zināšanas, lai vieglāk analizētu ķimikālijas, kas attiecas uz CWC īstenošanu attiecīgā valstī,

— ļaut minēto mērķvalstu analītiskajām laboratorijām vairot tehnisko kompetenci.

Projekta apraksts

Divdesmit dalībniekiem 2007. gadā organizēs trīs analītisko iemaņu attīstības kursa sesijas. Šā kursa mērķis būs palīdzēt kvalificētiem ķīmiķiem analītiķiem no valstīm, kas ir CWC dalībvalstis un kuru tautsaimniecība vai nu attīstās, vai ir pārejas posmā, paplašināt pieredzi un praktiskās zināšanas; palīdzēt analizēt ķimikālijas, kas attiecas uz CWC īstenošanu attiecīgā valstī; stiprināt attiecīgo dalībvalstu spējas, sniedzot mācības analītiskajā ķīmijā rūpniecības, mācību iestāžu un valdības laboratoriju personālam; veicināt labas laboratorijas prakses pieņemšanu; un paplašināt to cilvēku loku, no kā attiecīgo valstu iestādes un sekretariāts nākotnē var pieņemt darbā personālu. Kurss aptvers gan teorētiskas, gan praktiskas mācības tādās jomās kā sistēmu validācija, problēmu noteikšana, paraugu gatavošana un analīze. Katrs kurss ilgs divas nedēļas.

3. projekta kopējās paredzamās izmaksas: EUR 360 000

2.4. Projekts Nr. 4 – Palīdzība un aizsardzība pret ķīmiskajiem ieročiem

Projekta mērķis

OPCW ir apņēmusies novērst draudus mieram un drošībai. Šie draudi rada vajadzību ātri un koordinēti reaģēt valsts, reģiona un starptautiskā līmenī. Būtiska nozīme šajā sakarā ir CWC X pantam, kura pamatā ir palīdzība un aizsardzība. OPCW ir jāattīsta un jāuztur gatavības stāvoklis, lai reaģētu savlaicīgi, adekvāti un efektīvi. Tāpēc OPCW ir jāpalīdz valstīm, kas ir CWC puses, attīstīt un/vai uzlabot valstu un reģionu sistēmas ķīmisko ieroču novēršanai, un izveidot efektīvu mehānismu starptautiskās palīdzības mobilizēšanai uz jebkuru līgumslēdzēju valsti gadījumos, kad, iespējams, tiek izmantoti ķīmiskie ieroči.

Projekta rezultāti

— Tehniskā sekretariāta spēju stiprināšana, lai mobilizētu un koordinētu starptautisko palīdzību,

— reakcijas spēju un aizsardzības programmu izveide/attīstība vai uzlabošana valstīm, kas ir CWC puses,

— efektīvi funkcionējošu reģionālu aizsardzības tīklu izveide,

— informācijas sniegšana un izplatīšana saistībā ar aizsardzību pret ķīmiskajiem ieročiem.

2.4.1. Tehniskas vizītes valstīs, kas ir CWC puses, lai pārbaudītu palīdzības piedāvājumus

Projekta apraksts

Tehniskais sekretariāts 2007. gadā veiks līdz sešiem apmeklējumiem valstīs, kas ir CWC puses, lai pārbaudītu palīdzības piedāvājumus saskaņā ar CWC X panta 7. punktu. Tehniskā sekretariāta komandā nebūs vairāk par diviem ekspertiem.

Kopumā 71 valsts, kas ir CWC puse, ir sākusi sniegt palīdzību ar OPCW starpniecību, un tāpēc 42 valstis šajā sakarā izvēlējās brīvprātīgi sniegt palīdzību OPCW. Šie brīvprātīgās palīdzības solījumi ietver dažādu individuālās aizsardzības līdzekļu, atklāšanas un deaktivizācijas iekārtas un vienības, humanitāru ekipējumu, publikācijas un ekspertu konsultācijas.

Apmeklējumi ļaus novērtēt apmeklēto OPCW dalībvalstu piedāvājumus, tādējādi nodrošinot to derīgumu, un pārbaudīt iekārtu statusu (glabāšanas laiku, iesaiņojumu, pieejamību, gatavību tikt piegādātām u. c.). Ja iekārtu glabāšanas laiks tuvojas beigām vai ja ir paredzēts mainīt piedāvājumu, šādā apmeklējumā izveidos jaunus noteikumus un iegūs papildu informāciju par piedāvājumu. Šo informāciju iekļaus OPCW Palīdzības un aizsardzības datubāzē.

Kopējās paredzamās izmaksas: EUR 45 230

2.4.2. Ziemeļāfrikas valstu, kas ir CWC puses, spēju stiprināšana cīņā pret ķīmiskajiem ieročiem

Projekta apraksts

Pašreizējā drošības situācijā CWC puses vairāk apzinās faktu, ka to pašreizējos valstu atbildes plānos nav ņemta vērā MII iespējama lietošana. Tāpēc OPCW no valstīm, kas ir CWC puses, saņem daudzus lūgumus, kas saistīti ar spēju veidošanu aizsardzībai pret ķīmiskajiem ieročiem, ja notiktu ķīmisks teroristu uzbrukums.

Tehniskais sekretariāts ir noteicis prioritāti Āfrikas reģionam, kurā nav gandrīz nekādu spēju aizsardzībai pret ķīmiskajiem ieročiem, un Tehniskais sekretariāts uzskata, ka šim reģionam ir visvairāk vajadzību, un ir nolēmis tam sniegt savlaicīgu palīdzību.

Nesen Ziemeļāfrikas valstis, kas ir CWC puses (Alžīrija, Lībija, Maroka un Tunisija), reģiona drošuma un drošības labad lūdza OPCW palīdzību saskaņā ar CWC X panta 5. punktu, kas ļauj CWC pusēm lūgt un saņemt Tehniskā sekretariāta ekspertu konsultācijas, lai uzlabotu un attīstītu to spēju stiprināšanu cīņā pret ķīmiskajiem ieročiem.

Tehniskais sekretariāts ir plānojis vairākas darbības ar mērķi apmācīt savus pirmos darbiniekus, kas iesaistīti šai jomā, un izstrādāt to steidzamas reaģēšanas sistēmas pret ķīmiskajām kaujas vielām (CWA). Darbības Ziemeļāfrikā sāks ar vienu plānošanas sanāksmi, un tai sekos pamatlīmeņa, vidēja līmeņa un specializēti aizsardzības kursi. Projektu noslēgs ar apakšreģionālu treniņu un galīgā izvērtējuma sanāksmi.

Kopējās paredzamās izmaksas: EUR 200 900

4. projekta kopējās paredzamās izmaksas: EUR 246 130

2.5. Projekts Nr. 5 – Atbalsts tam, lai valstis, kas ir CWC puses, pilnībā īstenotu CWC, pārbaudes nolūkā atjauninot reģistrēto ķīmisko vielu datubāzi

2.5.1. Reģistrēto ķīmisko vielu datubāzes atjaunināšana pārbaudes vajadzībām

Projekta mērķis

Vienkāršot valstu iestāžu un nozares darbību, izveidojot tiem brīvi pieejamu datubāzi, kas ļautu viegli identificēt CWC reģistrētās ķīmiskās vielas un palīdzētu tiem uzlabot deklarējamo vietu identificēšanu un samazināt neatbilstības šo ķīmisko vielu deklarētajā importā un eksportā starp valstīm, kas ir CWC puses.

Projekta rezultāti

— Izveidot datubāzi par visām CWC reģistrētām ķīmiskajām vielām,

— identificēt šīs ķīmiskās vielas ar Chemical Abstract Service (CAS) reģistrācijas numuru, ja tāds piešķirts, harmonizētās sistēmas (HS) kodu muitas ierēdņu lietošanai un ķīmiskām un struktūrformulām,

— darīt šo datubāzi bez maksas pieejamu tīmeklī.

5. projekta kopējās paredzamās izmaksas: EUR 80 180

2.6. Projekts Nr. 6 – OPCW Rūpniecības un aizsardzības forums

Projekta mērķis

Sagatavot un vadīt OPCW Rūpniecības un aizsardzības forumu saistībā ar OPCW 10. gadskārtu 2007. gada 2. un 3. novembrī – pirms šīs konvencijas dalībvalstu konferences 12. sesijas un tieši pirms valstu iestāžu sanāksmes.

Šajās divās dienās organizēs plenārsēdes, darba grupas saistībā ar rūpniecību un aizsardzību un mācības kopā ar Tehnisko sekretariātu, ķīmijas rūpniecību, attiecīgajām valstu iestādēm un aģentūrām; tajā pat laikā iepazīstinās arī ar CWC pārbaudēm un MII aizsardzības iekārtām.

Projekta mērķis

Foruma galvenais mērķis ir atbalstīt CWC īstenošanu valstīs, izveidojot sinerģijas un stiprinot sadarbības sistēmu starp ķīmijas rūpniecību, OPCW un valstu iestādēm. Uzaicinot ķīmijas rūpniecības pārstāvjus no valstīm, kas ir parakstījušas CWC, forums veicinās arī CWC universālo raksturu.

Projekta rezultāti

— Palielināt ķīmijas rūpniecībai sniegto atbalstu CWC īstenošanā valstu līmenī un izveidot sinerģijas starp ķīmijas rūpniecību, OPCW un valstu iestādēm,

— informēt ķīmijas rūpniecības pārstāvjus par apdraudējumu un uzdevumiem, ko rada ieroču izplatīšana,

— uzlabot dalībvalstu spējas nodrošināt aizsardzību pret MII (piemēram, atklāšanas, medicīnisku pretpasākumu un reaģēšanas iekārtas),

— uzlabot ķīmijas rūpniecības rīcībā esošos resursus saistībā ar CWC pārbaudes tehniku un procedūrām,

— palīdzēt jaunattīstības valstīm piedalīties pieredzes un praktisko zināšanu apmaiņā par rūpniecības pārbaudēm un ļaut tām iepazīties ar jaunāko attīstību CWC pārbaudēs un aizsardzībā pret MII.

Projekta partneri, auditorija/ieinteresētās puses, dalībnieki un palīdzības saņēmēji

Ķīmijas rūpniecība, tostarp asociācijas (CEFIC, Ķīmisko vielu ražotāju asociāciju starptautiskā padome) un uzņēmumi no dalībvalstīm un parakstītājvalstīm, OPCW dalībvalstu valsts iestādes, valdības aģentūras, kas iesaistītas toksisku ķīmisko produktu valsts līmeņa īstenošanas un kontroles jomā veikto darbību kontrolē/uzraudzībā, valdības aģentūras, kas piedalās palīdzības sniegšanā gadījumos, kad tiek lietoti ķīmiskie ieroči vai kad terorisma nolūkos lieto toksiskas ķīmiskās vielas, starptautiskas un valstu organizācijas un aģentūras, kā arī uzņēmumi, kas ražo iekārtas aizsardzībai pret MII.

6. projekta kopējās paredzamās izmaksas: EUR 140 000

2.7. Projekts Nr. 7 – Sniegt finansiālu atbalstu, lai OPCW ekspertu grupas varētu inspicēt ķīmisko ieroču iznīcināšanas vietas

Projekta mērķis

Sniegt finansiālu atbalstu OPCW izpildpadomes pārstāvjiem saskaņā ar izpildpadomes un valstu, kas ir CWC puses, konferences lēmumu (EC-M-26/DEC.5), lai ļautu apmeklēt CWDF un/vai CWDF būvvietas nolūkā apzināt panākumus un ieguldīto darbu, tiecoties ievērot pagarinātos iznīcināšanas termiņus.

Projekta rezultāti

Īstenot izpildpadomes un valstu, kas ir CWC puses, konferences lēmumus (EC-M-26/DEC.5), vienkāršojot dalību apmeklējumu grupās pārstāvjiem no visām reģionālajām grupām, kas finansiālu apstākļu dēļ nevarētu piedalīties.

Projekta apraksts

OPCW izpildpadome 2006. gada 8. decembrī pieņēma Lēmumu EC-M-26/DEC.5 “Izpildpadomes pārstāvju vizītes”, kurā ieteica CWC pušu konferencei pieņemt lēmumu apstiprināt izpildpadomes pārstāvju vizītes uz CWDF Amerikas Savienotajās Valstīs un Krievijas Federācijā.

CWC pušu konference, pieņemot 2006. gada 8. decembra Lēmumu C-11/DEC.20 “Izpildpadomes pārstāvju vizītes”, vienojās, ka šādām vizītēm jānotiek, un izveidoja to praktiskus nosacījumus.

Šo vizīšu mērķis būs dot izpildpadomes locekļiem iespēju izvērtēt panākumus un ieguldīto darbu, tiecoties ievērot pagarinātos termiņus, kā arī visus apmeklētās valsts veiktos pasākumus, lai varētu pārvarēt iespējamos sarežģījumus vai kavēšanos iznīcināšanas programmā.

Saskaņā ar Lēmumu C-11/DEC.20 apmeklējumu grupās vajadzētu būt: izpildpadomes priekšsēdētājam (vai priekšsēdētāja vietniekam), pārstāvim no katras no citām reģionālajām grupām, vienam pārstāvim no citām valstīm, kas ir CWC puses un kas uzņem šādas vizītes, Tehniskā sekretariāta ģenerāldirektoram (vai viņa pārstāvim) un, vajadzības gadījumā, Tehniskā sekretariāta tulkam.

Lēmumā noteikts, ka Tehniskais sekretariāts sedz izmaksas par saviem darbiniekiem un izpildpadomes priekšsēdētājs (vai priekšsēdētāja vietnieks) un visi citi dalībnieki sedz paši savas izmaksas.

Šā projekta mērķis ir sniegt finansējumu četriem reģionālajiem pārstāvjiem, kas piedalās, ja tie to lūdz.

Atļaujas piešķiršanas mehānismu, kas izveidots 2.2.2. punktā izklāstītā projekta vajadzībām, izmantos, lai izraudzītu šā projekta līdzekļu saņēmējus. Tehniskais sekretariāts pēc iespējas drīz informēs ES prezidentvalsti par visiem ieinteresētajiem kandidātiem, un tiks sasaukta sanāksme par atļaujas piešķiršanas mehānismu. To dalībnieku galīgajai atlasei, kas saņems ES atbalstu apmeklējumiem, ir vajadzīga ES dalībvalstu iepriekšēja piekrišana. Atlases kritērijos ietilps vismazāk attīstīto valstu statuss, tas, vai iesniedzējas valstis ir izpildījušas savus pienākumus saistībā ar OPCW, un visu attiecīgo starptautisko pienākumu izpilde attiecībā uz atbruņošanos un ieroču neizplatīšanu.

Vēlāk ES apsvērs pārvaldes fonda izveidi šādiem mērķiem.

7. projekta kopējās paredzamās izmaksas: EUR 21 696

3. Īstenošanas laiks

Paredzētais šīs vienotās rīcības īstenošanas laiks ir 18 mēneši.

4. Palīdzības saņēmēji

Ieguvējas no darbībām, kas saistās ar vispārēju pieņemšanu, ir valstis, kas nav CWC puses (gan parakstītājvalstis, gan citas valstis). Ieguvējas no īstenošanas darbībām ir tās valstis, kas nav ES dalībvalstis un kas ir CWC puses. Projekti paredzēti, lai valstis, kas ir CWC puses, pastiprinātu stingru CWC īstenošanu un atbilstību tai. Ieguvējvalstu izvēli OPCW apzinās, to saskaņojot ar ES prezidentvalsti.

5. Īstenotāja struktūra

Šo septiņu projektu īstenošanu uzticēs OPCW.

Šo septiņu projektu īstenošanu veiks OPCW personāls, kam palīdz valstis, kas ir OPCW dalībnieces, un to iestādes, izraudzītie eksperti vai apakšuzņēmēji, kā iepriekš norādīts. Ja tiek iesaistīti apakšuzņēmēji, visu preču, būvdarbu vai pakalpojumu iepirkšana, ko OPCW veic saistībā ar šo vienoto rīcību, notiks saskaņā ar spēkā esošiem OPCW noteikumiem un procedūrām, kā sīki izklāstīts Eiropas Kopienas un starptautiskās organizācijas nolīgumā par ieguldījumiem.

ES kompetentās iestādes un struktūras saskaņā ar šo vienoto rīcību izvērtēs rezultātus, kas sasniegti katrā no septiņiem saskaņā ar šo vienoto rīcību finansētajiem projektiem. Šajā nolūkā OPCW ES prezidentvalstij sniegs detalizētus īstenošanas ziņojumus ar ģenerālsekretāra/Augstā pārstāvja un Komisijas starpniecību.

6. Dalībnieki, kas ir trešās personas

Šos projektus 100 % apjomā finansē saskaņā ar šo vienoto rīcību. OPCW valstu ekspertus var uzskatīt par trešām personām. Viņi strādās saskaņā ar OPCW ekspertu darbības standartnoteikumiem.

7. Vajadzīgo līdzekļu tāme

ES ieguldījums 100 % apjomā segs septiņu projektu īstenošanu, kā aprakstīts šajā pielikumā. Paredzētās izmaksas ir šādas:

1. projekts EUR 144 913 2. projekts EUR 676 733 3. projekts EUR 360 000 4. projekts EUR 246 130 5. projekts EUR 80 180 6. projekts EUR 140 000 7. projekts EUR 21 696

KOPĒJĀS APTUVENĀS IZMAKSAS (bez neparedzētiem izdevumiem): EUR 1 670 000

Turklāt neparedzētiem izdevumiem ir paredzēta rezerve aptuveni 3 % apjomā no paredzētiem izdevumiem (EUR 30 000).

KOPĒJĀS IZMAKSAS (ar neparedzētiem izdevumiem): EUR 1 700 000

8. Finanšu bāzes summa projekta izmaksu segšanai

Projekta kopējās izmaksas ir EUR 1 700 000.

(1) Valstu, kas nav CWC puses, reģionālais sadalījums ir šāds: Āfrika (Angola, Gvineja-Bisava, Kongo (Brazavilla) un Somālija), Tuvie Austrumi (Ēģipte, Irāka, Izraēla, Libāna un Sīrija), Latīņamerikas un Karību jūras valstis (Bahamu salas, Barbadosa un Dominikānas Republika) un Āzija (Mjanma un Ziemeļkoreja).